Ce conține, de fapt, iaurtul din magazine? Iaurtul este unul dintre alimentele adorate de români. Mulți îl consumă dimineața, alții îl consideră gustarea perfectă, având în vedere și prețul destul de accesibil.
După cum știm deja, există o mulțime de produse contrafăcute în comerț. Mierea, spre exemplu, care e o comoară pentru sănătate, a ajuns să fie falsificată, iar puțini mai recunosc produsul original.
Uleiul de măsline natural a devenit de asemenea destul de greu de găsit. Iar la rândul lor, produsele lactate ajung și ele să fie contrafăcute. Laptele mai ieftin din comerț, ori diferite tipuri de brânzeturi nu sunt chiar ceea ce par a fi de la distanță.
Și totuși ce conține iaurtul din magazine? Din ce ingrediente este făcut de e atât de ieftin? Multe persoane îl cumpără poate în fiecare zi, dar nici măcar nu se uită o secundă pe eticheta produsului ales.
Alexandru Cîrîc directorul Insitutului Național de Cercetări Alimentare, a vorbit într-o emisiune de la Antena 3 CNN, despre acest subiect. El a explicat ce conține iaurtul din magazine, dar și de ce e atât de ieftin.
Astfel, pentru diminuarea prețului, producătorii folosesc o materie primă mult mai proastă, de calitate inferioară. De asemenea, se adaugă coloranți, aditivi și chiar și apă în anumite cazuri, pentru a se obține o cantitate generoasă.
La final, românii cumpără un produs care are gustul mult dorit, cu care sunt deja obișnuiți. Astfel, nimeni nu mai citește eticheta și nimeni nu mai e interesat de conținutul pe care respectivul produs îl are, de fapt.
”Din păcate, omul alege pe baza prețului. Și lucrul acesta ne duce către pieire. Ne ducem către prețul cel mai mic. Producătorul este forțat să diminueze prețul. Este forțat pentru diminuarea prețului să folosească un produs, o materie primă de mai proastă calitate, să falsifice, să adauge apă sau chiar produse mult mai ieftine, coloranți, aditivi, în așa fel încât să simuleze cât mai bine un produs nefalsificat, pe care noi îl consumăm ulterior.
Ne pervertim gustul și ajungem să cerem acele produse care nu mai sunt produsele pe care ar trebui să le consumăm”, a spus directorul ICA, Alexandru Cîrîc, referitor la ce conține iaurtul din magazine, pentru sursa citată.
Acesta a mai adăugat că o mulțime de persoane aleg iaurtul industrial. În opinia sa însă, acesta nu este iaurt, ci mai degrabă un produs de lapte. De cealaltă parte, gustul tradițional pe care acest produs îl are nu mai este același.